lunedì 15 ottobre 2012
La fantate dal poç
«No tu starâs mica tornant tal poç?»
«Ah, ma stoi vie pôc. Soi cjase prin di cene».
«Ma ce vâstu a fâ? Si puedial savê?»
Laurinç al veve lassât une svintulade di pagjinis par aiar e al jere corût fûr di cjase, di buride, montant su la biciclete prin che sô mari a podès rimbecâi, disintji magari che, dut câs, di cuant che e jere tacade l'Istât al leieve simpri il stes libri.
Nol podevial lâ ator par sagris, come ducj chei de sô etât? e pensave. I vevin pûr comprât il motorin!
Ma subite si jere pierdude intes cjamesis di sopressâ e inte scjate dai fruçons, par impanâ lis rosis dai cocins, e il fi, a chê ore, al jere bielzà in spiete, sul ôr di ciment de canalete, tal poç di irigazion numar 22 di Sante Marie.
Nol sarès tornât par ore di cene, nol sucedeve mai.
Al zuiave di tant in tant cu l'aghe glaçade, sburtantle fin a sclipignâsi il comedon, e la spietave.
Jê si faseve viodi tor il bonâ dal soreli, parcè che e veve pôre che la viodessin, li cun lui, e par che i devin fastidi i rumôrs, tant che plui di cualchi volte, al rivâ di un tratôr, la veve viodude scjapâ e platâsi cuissà in dulà, lassantlu di bessôl, strafont e mortificât.
Le veve cognossude l'an prime, une sere che si jere fermât a bevi intal poç di Gjalarian. Robis che no i vignìs un colp a viodile li, denant dai voi, intal clopâ de aghe. Dopo di chê volte si jerin cjatâts cuasi ogni sere, fintremai che il cjalt al jere sparît, e cun lui l'aghe par bagnâ i cjamps. Laurinç la veve tornade a cjatâ dome l'an dopo, intun altri poç, parcè che aromai cuasi ducj a vignivin sierâts, jessint che si bagnave soredut a ploie, e no plui a scoriment.
Ancje chê sere al jere li, a spietâle, ma no jere une dì come chês altris.
Al veve decidût: la varès bussade!
Ce i volevie? A jerin li, un dongje chel altri, jê poiade cui comedons su la canalete e i lavris blancjissims a une cuarte dai soi. Cussì al veve copât la timidece e al veve slungjât il cuel…
Jê, la piçule fade di poç, tal imprin e veve rispuindût… Ma dopo cuissà, forsit une vergogne platade, un rumôr lontan, la cussience di un alc che nol veve divignince, la vevin scjassade fin te code; e jere saltade fûr de aghe, cun rivocs e sclipignadis, il cuarp blanc, i cjavei tant che madracs e la piel smavide e stralusint, di podê viodi parfin i vues. In doi colps di pine e jere lade sot e sparide jù, dentri dal poç, lassantsi daûr un troi di bufulis.
Laurinç, inmagât, al jere restât li a disgotâsi, cjareçantsi i lavris come un tesaur di difindi.
Par vuê, chê creature no sarès plui tornade dongje, lu saveve.
Ma doman… Doman cuissà…
di Raffaele Serafini
Etichetis: Contis, Gjenar fantastic, Gjenar sociâl, Raffaele Serafini
lunedì 8 ottobre 2012
Nostalgjiis di un figâr
www.vuestrifigâr.clickpinsir
Cjars amîs,
A mi plâs pensâ di jessi stât puartât dal vint o colât dal bec di un mierli une dì di caligo, chi tal cjanton dal curtîl tra il mûr de stale e la fereade a confin. Tor il mil nûf cent la mê vite e je sburtade fûr da un grignelut, a si è svilupade sflandorose cence mancjâ a lis cunvignis des stagjons.
O ai catalogât plui o mancul cent agns di storiis da lis fameis vivudis in cheste cjase.
Nuie al e lât pierdût.
Voaltris canais, a jeris la mê gjonde, a son passâts tancj agns, di cuant ancjemò fruts i veis lassât cheste cjase par lâ vie pal mont.
Jo o jeri la vuestre scjale par lâ sù in cîl. Tu unic mascli in fra mieç trê frutis, tu ti rimpinavis sui miei ramaçs par rivâ sul cuviert dal toblât a cjantâ a plene vôs dentri di une grande plere lis cjançons di Mina e Celentano. Voaltris frutis ogni une su la sô ramascje a niçulâsi. Mi vegnin ancjemò i sgrisui al pinsîr di cuant che une e je colade cun dut il ramaç, su lis plantis di lidric, e la mame e je corude a tirâle fûr dal fueam e dai fîcs in marmelade. Nuie mâl, dome une bote tal cûl e il vistît dut tacolât. No tu stevis in te piel a fuarce di ridi.
Ce biei ricuarts! Nissun a ju à rimplaçâts.
La ultime Istât seis vignûts in visite a cheste dimore viere, o ai cucât i vuestris sintiments, la nostalgjie di moments passâts in chest curtîl cumò desert cence nancje un cjan o un cocodâ di gjaline o un mierli a becotâ chei doi fîcs imbalsamâts dal soreli di Avost.
Mi veis cjalât a dilunc, lagrimis cidinis a colavin su lis vuestris musis grispadis. Lis mês fueis, coladis prime de Sierade a fasevin un tapêt zâl sot i vuestris pîts.
I varès volût cjapâus ducj tai miei ramaçs come une volte e platâus cuintri il gno biel fueam vert, donâus lis mês pomis dolcis, magari cussì no.
La vuestre vignude mi à regalât ancjemò un an di vite, cumò al è rivât il moment dai salûts.
Us lassi il gno testament spirituâl, lis clâfs di jentrade lis cognossis.
Al vuestri clickpinsîr si spalanche la barconete e ta un marilamp a comparissin imagjinis e sunôrs
da lis bielis zornadis passadis a zuiâ tal gno grim.
Mandi a ducj par simpri,
il vuestri figâr
di O.Zete
Etichetis: Contis, Gjenar fantasience, Gjenar romantic, O. Zete
lunedì 1 ottobre 2012
Camilo
Camilo al olmà a Zuan come so “alter ego”. Tra lôr si instalà une afinitât eletive, stabile e salde. Lis esigjencis dal prin a jerin palesis: rispiet sul mangjâ, sui zûcs e cuant altri. Si svagâve cuntune piçule balute di gome, se al viodeve che Zuan al polsave, je presentave stiçantlu e menantlu pal boro, cence par altri desisti al pretindeve dîsi: - sù, anin, divertissiti!!
A Zuan i pareve che consintintlu al pierdeve autoritât, ma planc planc al rivà al pont di spietâ chel passetimp, cussient di jessi stât sielt. Camilo al praticave une francje sutilece persuasive, al voleve educâlu a mût so. A buinorone si plantave devant de cjase dal amì, al çuculave di mil manieris, fintremai otignî rispueste. Zuan, che za al jere sveât, si domandave se chê sô svearole e fos par spietâlu.
Camilo al decideve cuant menâlu a spas, si presentave suplicant e autorevul e cjalantlu dret tai voi, cun certosine pazience al otignive ce che al voleve. Zuan al veve dome di lâi daur. Lui, di bon pas e sigûr, al cjapave la stradele che menave disore dal borc, si plaçave parmìs une bancje e lu invidave a sentâsi, a gjoldisi la bielece dal lâc.
Une buinore, Camilo al jere come simpri devant de puarte de cjamare, viodintle in sfrese al dubità, po al jentrà e al cjatà Zuan tal jet, si svicinà ma l’amì no si movè. Di buride al jessì, tornant cul miedi de aziende. Nissune fuarce lu movè de stanzie dal amì, vigjil lu compagnave. Nancje te convalessence lu lassà. Però une dì al tornà cu la balute, aes cjaminadis e a dut il rest. Chescj ategjaments a jerin calâts in profonditât te psiche e te gratitudin di Zuan, che si sintive debitôr cun lui.
Camilo, al veve nulît la solitudin di cheste persone, che cence famee al jere disprivât di afiets prossims, par chest lu veve sielt, ufrintji e domandantji compagnie. No mediarin peraulis su chel dâ e ricevi, dut al avignìve cun mots e cjaladis. Par Zuan e jere une concuiste il sei rivât cul timp a capî e a valorâ dutis chestis premuris , e dut il continui domandâ di Camilo che si espressave a traviers des sôs vuacadis.
di Galliano di Buenos Aires
Etichetis: Contis, Galliano di Buenos Aires, Gjenar romantic
venerdì 28 settembre 2012
I medaiâts
Intun paîs dulà che son muarts 18 milions di civîls e plui di 8 milions di soldâts, a si conte almancul un parint muart par famee.
Alore no si dismentee.
Ae sfilade anuâl de vitorie al é come se tornassin de vuere ogni an. Cualchidun ur da flôrs, altris une butilie, cjicolatins, compliments, batimans... Ma al é vêr che chei che restin no son plui che cualchi cent sul milion e vot cent mil medaiâts.
Cussí, de perestroiche in ca, lis medais dai veterans si cjatin fintremai sul marcjât di Berlin. Chei che lis àn butadis vie di rabie o dadis vie di cûr sot une sbornie a no si sa e chei che lis comprin inmò di mancul.
Par lui, il ricuart di ce che i an costât, al è simpri plui fuart che le sô misare pension e lis sôs medais no lis darès vie nancje par dut l'aur des medais olimpichis.
Siché al veve lassât lis olimpiadis ae TV e al jere lât a vierzi le puarte a di chel ch'al sunave il campanel.
O lis medais o le piel! I veve businât chel pontantgji il curtìs sot dal barbuç.
Al so prin no a i jere rivât le prime curtissade che al veve parât cul baston, po le seconde le veve deviade cul braç, le tierce le veve cjapade tal cûl par salvà le panze, le cuarte cun nuie ma al veve tacât a lâ indaûr par che il curtìs nol jentri masse te so mâgre cjar.
Rivât te cusine, lì nol podeve plui lâ indaûr. S'al jere il decim colp a i veve di vê tocjât il cûr o il palmon e al varès vût di colâ, ma nol colave e tant ch'al cirive di parâ il prossim colp, al jere rivât a tirâ fûr da un cassetin daûr di lui il so plui grant curtis par impirâlu te panze di chel bandît. E chel al jere colât al so puest.
Alore si jere sentât par tiere cuintri il mûr par sei sigûr ch'al sedi muart prime di clamâ le pulizie. Il procuratôr a pene rivât lu veve incolpât di omicidi par vie che al veve smisurât il colp par difindisi. Ma ce impuartavial a lui? Le macje dal so sanc a si jere zontade cul sanc dal bandît intune poce rosse colorade dai fucs de cerimonie olimpiche. I zoucs di Londre a finivin li e a podevin dâ une medae ancje a chel sassin, no i impuartave plui nuie. Ce jerino lis 46 medais vuadagnadis dai merecans a zuiâ cuintri chês ch'al veve salvât lui a cost di crepâ?
Po mandi mari Russie, al jere svignût.
Cumò cualchidun i ten le man e i cjale forsit chê lagrime che i sponte sot dai vôi sierâts. Al à l'amâr tal cûr ma al é content. Ancje s'al mûr.
Alore no si dismentee.
Ae sfilade anuâl de vitorie al é come se tornassin de vuere ogni an. Cualchidun ur da flôrs, altris une butilie, cjicolatins, compliments, batimans... Ma al é vêr che chei che restin no son plui che cualchi cent sul milion e vot cent mil medaiâts.
Cussí, de perestroiche in ca, lis medais dai veterans si cjatin fintremai sul marcjât di Berlin. Chei che lis àn butadis vie di rabie o dadis vie di cûr sot une sbornie a no si sa e chei che lis comprin inmò di mancul.
Par lui, il ricuart di ce che i an costât, al è simpri plui fuart che le sô misare pension e lis sôs medais no lis darès vie nancje par dut l'aur des medais olimpichis.
Siché al veve lassât lis olimpiadis ae TV e al jere lât a vierzi le puarte a di chel ch'al sunave il campanel.
O lis medais o le piel! I veve businât chel pontantgji il curtìs sot dal barbuç.
Al so prin no a i jere rivât le prime curtissade che al veve parât cul baston, po le seconde le veve deviade cul braç, le tierce le veve cjapade tal cûl par salvà le panze, le cuarte cun nuie ma al veve tacât a lâ indaûr par che il curtìs nol jentri masse te so mâgre cjar.
Rivât te cusine, lì nol podeve plui lâ indaûr. S'al jere il decim colp a i veve di vê tocjât il cûr o il palmon e al varès vût di colâ, ma nol colave e tant ch'al cirive di parâ il prossim colp, al jere rivât a tirâ fûr da un cassetin daûr di lui il so plui grant curtis par impirâlu te panze di chel bandît. E chel al jere colât al so puest.
Alore si jere sentât par tiere cuintri il mûr par sei sigûr ch'al sedi muart prime di clamâ le pulizie. Il procuratôr a pene rivât lu veve incolpât di omicidi par vie che al veve smisurât il colp par difindisi. Ma ce impuartavial a lui? Le macje dal so sanc a si jere zontade cul sanc dal bandît intune poce rosse colorade dai fucs de cerimonie olimpiche. I zoucs di Londre a finivin li e a podevin dâ une medae ancje a chel sassin, no i impuartave plui nuie. Ce jerino lis 46 medais vuadagnadis dai merecans a zuiâ cuintri chês ch'al veve salvât lui a cost di crepâ?
Po mandi mari Russie, al jere svignût.
Cumò cualchidun i ten le man e i cjale forsit chê lagrime che i sponte sot dai vôi sierâts. Al à l'amâr tal cûr ma al é content. Ancje s'al mûr.
di Jaio Furlanâr
Etichetis: Contis, Gjenar romantic, Gjenar sociâl, Jaio Furlanâr
lunedì 24 settembre 2012
Ecuméne: Un cuento de pastores
Sentados al abrigo de unas piedras célticas doradas por líquenes milenarios, los pastores merendaban en el monte. El sol se ponía y los buitres que coronaban la cumbre batían en el aire sus alas, abiertas sobre el fondo encendido del ocaso. La hora y el paraje despertaban la cándida fantasía de algún pastor que contaba en el corro milagros y prodigios: historias de ermitaños, de tesoros ocultos, de princesas encantadas, de santas apariciones. Un viejo que llevaba al monte tres cabras negras, sabía tantas, que un día entero, de sol a sol, podía estar contándolas. Tenía cerca de cien años, y muchas de sus historias habían ocurrido siendo él zagal. Contemplando sus tres cabras negras, el viejo suspiraba por aquel tiempo, cuando iba al monte con un largo rebaño que tenían en casa de sus abuelos. Un coro infantil de pastores escuchaba siempre los relatos del viejo: Había sido en aquel buen tiempo lejano, cuando se le apareciera una dama sentada al pie de un árbol, peinando los largos cabellos con peine de oro. Oyendo al viejo, algunos pastores murmuraban con ingenuo asombro:
- ¡Sería una princesa encantada!
Y otros pastores que ya se sabían aquella historia, contestaban:
- ¡Era la reina mora, que tiene prisionera un gigante alarbio!...
El viejo asentía moviendo gravemente la cabeza, daba una voz a sus tres cabras para que no se alejasen, y proseguía:
- ¡Era la reina mora!... A su lado, sobre la yerba, tenía abierto un cofre de plata lleno de ricas joyas que rebrillaban al sol!... El camino iba muy desviado, y la dama, dejándose el peine de oro preso en los cabellos, me llamó con la su mano blanca, que parecía una paloma en el aire. Yo, como era rapaz, dime a fujir a fujir...
Y los pastores interrumpían con candoroso murmullo:
- ¡Si a nos quisiera aparecerse!
El viejo respondía con su intonación lenta y religiosa, de narrador milenario:
- ¡Cuantos se acercan, cuantos perecen encantados!
Y aquellos pastores que habían oído muchas veces la misma historia, se la explicaban a los otros pastores que nunca la habían oído. El uno decía:
- Vos no sabéis que para encantar a los caminantes, con su gran fermosura los atrae.
Y otro agregaba:
- ¡Con la riqueza de las joyas que les muestra, los engaña!
Y otro más tímidamente advertía:
- Tengo oído que les pregunta cuál de entre todas sus joyas les place más, y que ellos, deslumbrados viendo tantos broches, y cintillos, y ajorcas, y joyeles, pónense a elegir, y así quedan presos en el encanto.
El viejo dejaba que los murmullos se acallasen, y proseguía con su ingenua inventiva, llena de misterio la voz:
- Para desencantar a la reina y casarse con ella, bastaría con decir: "Entre tantas joyas, sólo a vos quiero, señora reina". Muchos saben aquesto, pero cegados por la avaricia se olvidan de decirlo y pónense a elegir entre las joyas...
El murmullo de los zagales volvía a levantarse como un deseo fabuloso y ardiente:
- ¡Si a nos quisiera aparecerse!
El viejo los miraba compasivo:
- ¡Desgraciados de vos! El que ha de romper ese encanto no ha nacido todavía...
Después, todos los pastores, como si un viento de ensueño removiese el lago azul de sus almas, querían recordar otros prodigios. Eran siempre las viejas historias de los tesoros ocultos en el monte, de los lobos rabiosos, del santo ermitaño por quien al morir habían doblado solas las campanas. ¡Aquellas campanas que se despertaban con el sol, piadosas, madrugadoras, sencillas, como dos abadesas centenarias!
*** *** ***
Sentâts al ripâr di pieris celtichis indauradis di lichens milenaris, i pastôrs a mirindavin su la mont. Il soreli al bonave e i variûi che a coronavin il jôf a batevin par aiar lis alis, viertis sul fonts infogât dal amont. Il moment e il puest a sveavin la cjandide fantasie di cualchi pastôr che al contave al bossul maraveis e portents: storiis di eremitis, di tesaurs platâts, di principessis incjantadis, di santis aparizions. Un vieli che al menave su la mont trê cjavris neris a 'nt saveve cussì tantis, che al podeve contâlis par une zornade interie, di un soreli a chel altri. Al veve scuasit cent agns, e tantis des sôs storiis a jerin capitadis che al jere fantat. Contemplant lis trê cjavris neris, il vieli al suspirave pensant a chei timps, cuant che al lave su la mont cuntun grant trop di pioris che a vevin in cjase dai siei vons. Un côr di pastôrs zovins al scoltave simpri lis contis dal vieli: al jere stât in chei biei dîs lontans che i jere comparide une dame, sentade da pît di un arbul, petenantsi i luncs cjavei cun pietin di aur. Scoltant il vieli, cualchi pastôr al cisicave cun scatûr ingjenui:
- E sarà stade une principesse incjantade!
E altris pastôrs, che a savevin za chê storie, a rispuindevin:
- E jere la regjine more, che un orcul bocognon le ten presonere!...
Il vieli al faseve di sì movint il cjâf cun gravitât, al clamave dongje lis sôs trê cjavris neris par che no si slontanassin, e al seguitave:
- E jere la regjine more! Dongje di jê, su la jerbe, al jere viert un satûl di arint, plen di zoiis sflandorosis che a slusivin tal soreli! Il troi al jere une vore dispartât, e la dame, smenteant il pietin di aur cjapât fra i cjavei, mi à clamât cu la sô man blancje, che e sameave une colombe tal aiar. Jo, che o jeri un frutat, mi soi metut a cori, a cori...
E i pastôrs a lu fermavin cun mormorili cjandit:
- Si imparessie ancje a nô!
Il vieli al rispuindeve cu la sô cadence lente e religjose, di naradôr milenari:
- Cetancj che i van dongje, cetancj che a murissin striâts!
E chei pastôrs che a vevin sintût tantis voltis chê stesse storie, la spiegavin a chei altris pastôrs, che no le vevin sintude mai. Un al diseve:
- Vô no savês che par striâ i cjaminants, ju inmaghe cu la sô grande bielece.
E un altri al zontave:
- Cul sflandôr des zoiis che ur mostre, ju ingjane.
E un altri, contune pocje di timidece, al stazave:
- O ai sintût a dî che ur domande cuale di dutis lis sôs zoiis ur plâs di plui, e che lôr, inceâts al viodi tancj di chei pontepets, e anei, e braçâi, e rincjins, a scomencin a sielzi, e alore a restin presonîrs de magance.
Il vieli al lassave che i murmuis si cuietassin, e al seguitave cu la sô fantasie ingjenue, colme di misteri la vôs:
- Par dismagâsi e sposâ la regjine, al scugnarès dome dî: "Jenfri dutis chestis zoiis, o sês vô la plui biele, done regjine". Tancj a lu san, ma svuarbâts de aviditât no sal visin e a scomencin a sielzi fra lis zoiis...
Il mormorili dai fantats si jevave une altre volte come un desideri maraveôs e ferbint:
- Si imparessie ancje a nô!
Il vieli ju cjalave cun perdonance:
- Puars biâts! Chel che al à di crevâ la magance nol è ancjemò nassût...
Dopo, ducj i pastôrs, tant che un aiar di insium al grispàs il lât celest des lôr animis, a volevin memorâ altris portents. A jerin simpri lis vieris storiis di di tesaurs platâts su la mont, di lôfs rabiôs, dal sant eremite che a la sô muart a vevin glongjât di bessolis lis cjampanis. Chês cjampanis che si sveavin cul soreli, devotis, bonorivis, scletis come dôs badessis centenariis!
Conte par spagnôl di Ramón del Valle-Inclán
Voltade par furlan di Xabi Xogrâr da Plêf
Etichetis: Contis, del Valle Inclan R., Ecumène, Xabier Xogrâr da plêf
venerdì 21 settembre 2012
La dì dai Muarts
Al jere rivât tart cul tren a Tisane e dopo sù, cu la ultime coriere a Rivignan, la ultime dì di Otubar. Ducj i emigrants a tornavin pe fieste dal paîs, come i spirts.
Al jere biel, ducj si devin dongje, a viodevin amîs e int di famee, a bevevin e a contavin storiis, no si sa se veris o inventadis, di mieze Europe. Ma lui, di contâ e di sintî storiis nol veve plui voie, nol voleve nancje plui viodi int: i sarès plasût sì vivi cun lôr, cu la sô famee, cui siei amîs, maridâ Gjovane, ma aromai si veve studât dut. Ce vevial di contâ, che cundut des promessis il so amôr al jere finît? Che al leve tal jet cu lis belghis, maridadis cul prin paisan che a vevin podût e che cumò si contentavin di lâ cui forescj, fasint fente che la pice o la rabie a fossin passion? Che i siei siums a jerin restâts sepulîts jù in miniere? Miôr tasê, miôr sierâsi te cjase di puar so pari, che al jere lât cun Gjo ancje lui: un glon di plui di fâ sunâ ae cjampane. E spietâ che a passassin chei dîs, par tornâ vie cu la scusse plui dure, par no viodi a vivi difûr chel Friûl che i murive dentri vie.
di Spirt Anonim
Etichetis: Contis, Gjenar romantic, Gjenar sociâl, Spirt Anonim
lunedì 17 settembre 2012
Visa pal paradîs
A fuarce di rimeti in cuistion dut, ta chê societât, invezit di lâ miôr a lave simpri piês. Le cualitât de robe comprade no jere plui le stesse. I suiemans no suiavin, i curtìs no taiavin, si cjatave pan fat cule seadure, lat fat cul zes, vin fat cun nuie e nuies fats cun no si sa ce. Il vêr al jere deventât fals, il biel al jere deventât brut, e il biel al è che de mitologjie in ca, lis storiis, lis contis, no vevin plui le stesse fin e a scuegnivin simpri finî mâl. I diretôrs a deventavin bidei e i portinârs a deventavin vescui. Nuie plui matrimonis e par fuarce nuie batisims. I fruts adotâts tai paîs dal tierç mont che prime a lavin a finî dome tes copiis di omosessuâls dal mont moderni no rivavin plui parcé che dut il mont al jere incuinât. In cheste societât rote e corote, disfate e rifate cul passât proibît, i 69 scomençâts tai agns 70 e finîts te omosessualitât sborade te infanzie dai ultins nassûts a jere finide sul fai da te. Par no vê l'aids. Rivâts a chest pont, cemût fâ par lâ in paradîs? Jessi bogns o jessi triscj? Bielzà al circolave le vôs che jessi bon di copâ un arabo al jere pecjât dome se tu jeris convertît al Islam. Altris, forsit masse turbâts par cheste evoluzion a pensavin che masturbâsi e preâ tal stes timp al jere il plui grant at di devozion che podevin fâ. Po biacemai a fasevin di chei mea culpas cul curtìs tal pugn che a murivin inmò prime di vê finît le preiere. Lis preieris no vevin plui il stes valôr, le glesie, come che a veve bielzà fat cu lis indulgjencis a paiament, cumò a proponeve un certificât papâl prime di spedî par racomandade lis preieris tal cîl. Ma rivavino a lâ plui in là che al Vatican? Il signôr che forsit in paradîs a nol viodeve plui rivâ nissun, inte sô grande magnanimitât al veve decidût di vierzi un consolât a Acuilee par vie de sô simpatie discuvierte pe glesie furlane. Ce fâstu? I veve domandât Dante incredul passant li. Alore par no contrariâ masse le sô Comedie prime di dâ il visa pal paradîs i candidâts a vevin di rispuindi aes sôs domandis. Par fortune il prin rivât al jere un vecjo cule barbe plui lungje de sô che di sigûr a nol veve nuie a ce fâ cui vecjos che cumò si rasavin fintremai il cûl par pôre di someâ primitîfs ma par precauzion i domandà: Cui jerial?, Ce vevial fat inte vite? Parcè pensavial che al meretave il paradîs? Il vecjo cjapant il respîr par podê rispuindi i disè che lui al jere un marangon, che al jere un grum cognossût pe sô onestât. Sì, lis lengatis a pretindevin che nol veve savût onorâ le femine ma al veve vût un frut e chest al provave che al veve ancje fat il so dovê coniugâl. Daspò al disè che so fi al jere deventât famôs tal mont intîr, e... Il signôr no lu lassà finî di cjacarà e al braçà il vecjo cu lis lagrimis tai vôi cridant emozionât: Papà! E il vecjo dut maraveât lu sierà in se disint: Pinocchio!
di Jaio Furlanâr
Etichetis: Contis, Gjenar ironic, Jaio Furlanâr
Iscriviti a: Coments al post (Atom)
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn fur_Latn zho_Hant fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn ita_Latn grn_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn spa_Latn spa_Latn ast_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn spa_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn